CELEX: 32013R0151
Language: ro
Date: 2012-12-19 00:00:00
Title: Regulamentul delegat (UE) nr. 151/2013 al Comisiei din 19 decembrie 2012 de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții, în ceea ce privește standarde tehnice de reglementare care să precizeze datele care urmează să fie publicate și puse la dispoziție de registrele centrale de tranzacții și standarde operaționale pentru agregarea, compararea și accesarea datelor  Text cu relevanță pentru SEE

23.2.2013   
            
            
               RO
            
            
               Jurnalul Oficial al Uniunii Europene
            
            
               L 52/33
            
         REGULAMENTUL DELEGAT (UE) NR. 151/2013 AL COMISIEI
   din 19 decembrie 2012
   de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții, în ceea ce privește standarde tehnice de reglementare care să precizeze datele care urmează să fie publicate și puse la dispoziție de registrele centrale de tranzacții și standarde operaționale pentru agregarea, compararea și accesarea datelor
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere avizul Băncii Centrale Europene (1),
   având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (2), în special articolul 81 alineatul (5),
   întrucât:
   
               (1)
            
            
               Este esențial să se identifice în mod clar contractele pertinente și contrapărțile lor respective. Dintr-o perspectivă funcțională, entitățile care au acces la datele păstrate de registrele centrale de tranzacții sunt stabilite în funcție de competențele pe care le au și de funcțiile pe care le îndeplinesc.
            
         
               (2)
            
            
               Autoritatea europeană pentru valori mobiliare și piețe (AEVMP) ar trebui să aibă acces la toate datele legate de tranzacții deținute de către registrele centrale de tranzacții, în scopul supravegherii registrelor centrale de tranzacții, pentru a putea să formuleze cereri de informații, să ia măsuri de supraveghere adecvate și să monitorizeze dacă înregistrarea ca registru central de tranzacții ar trebui menținută sau retrasă.
            
         
               (3)
            
            
               Având în vedere responsabilitățile sale în conformitate cu Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe) (3) și cu Regulamentul (UE) nr. 648/2012, ar trebui să se permită accesul AEVMP în temeiul diferitelor sale mandate. Accesul la date al membrilor individuali ai personalului AEVMP ar trebui să fie conform cu fiecare dintre aceste mandate specifice.
            
         
               (4)
            
            
               Comitetul european pentru risc sistemic (CERS), AEVMP și membrii relevanți ai Sistemului European al Băncilor Centrale (SEBC), inclusiv unele bănci centrale naționale și autoritățile relevante din Uniune în materie de valori mobiliare și piețe, au un mandat pentru monitorizarea și menținerea stabilității financiare în Uniune și, prin urmare, ar trebui să aibă acces la datele legate de tranzacții pentru toate contrapărțile în scopul îndeplinirii sarcinilor lor în acest sens.
            
         
               (5)
            
            
               Autoritățile de supraveghere și de supervizare a contrapărților centrale (CPC) au nevoie de acces la aceste date pentru a-și putea exercita efectiv îndatoririle care au ca obiect aceste entități și, prin urmare, ar trebui să aibă acces la toate informațiile necesare pentru un astfel de mandat.
            
         
               (6)
            
            
               Accesul acordat membrilor relevanți ai SEBC le permite acestora să își îndeplinească sarcinile de bază, în special funcțiile de bancă centrală de emisiune, mandatul de stabilitate financiară și, în unele cazuri, supravegherea prudențială exercitată asupra anumitor contrapărți. Întrucât anumiți membri ai SEBC au mandate diferite în temeiul legislației naționale, ar trebui ca acestora să li se acorde acces la date în conformitate cu diferitele mandate enumerate la articolul 81 alineatul (3) din Regulamentul (UE) nr. 648/2012.
            
         
               (7)
            
            
               Autoritățile pentru valori mobiliare și piețe din Uniune au ca îndatorire principală asigurarea protecției investitorilor în jurisdicțiile lor și ar trebui să aibă acces la datele legate de tranzacții în ceea ce privește piețele, participanții, produsele și activele suport care fac obiectul mandatelor lor de supraveghere și de aplicare a legislației.
            
         
               (8)
            
            
               Autoritățile desemnate în conformitate cu articolul 4 din Directiva 2004/25/CE a Parlamentului European și a Consiliului din 21 aprilie 2004 privind ofertele publice de cumpărare (4) ar trebui să aibă acces la datele legate de tranzacțiile cu instrumente financiare derivate pe acțiuni dacă emitentul acțiunilor este admis la tranzacționare pe o piață reglementată aflată în jurisdicția lor, își are adresa legală pe teritoriul aflat sub jurisdicția acestor autorități sau este ofertant pentru o astfel de societate, iar contraprestația pe care o oferă include și titluri de valoare
            
         
               (9)
            
            
               Agenția pentru Cooperarea Autorităților de Reglementare din Domeniul Energiei (ACER) ar trebui să aibă acces în scopul monitorizării piețelor angro de energie în vederea detectării și a descurajării abuzului de piață, în cooperare cu autoritățile naționale de reglementare, și în scopul monitorizării piețelor angro de energie în vederea detectării și a descurajării abuzului de piață, în temeiul Regulamentului (UE) nr. 1227/2011 al Parlamentului European și al Consiliului din 25 octombrie 2011 privind integritatea și transparența pieței angro de energie (REMIT) (5). Prin urmare, ACER ar trebui să aibă acces la toate datele păstrate de registrele centrale de tranzacții în ceea ce privește instrumentele financiare derivate pe produse energetice.
            
         
               (10)
            
            
               Regulamentul (UE) nr. 648/2012 se referă doar la datele legate de tranzacții și nu la date legate de perioada dinainte de tranzacționare, cum ar fi ordinele de tranzacționare, astfel cum se prevede în Regulamentul (UE) nr. 1227/2011. Prin urmare, registrele centrale de tranzacții nu ar trebui să fie considerate ca fiind sursa adecvată de informații pentru ACER în acest sens.
            
         
               (11)
            
            
               Dintr-o perspectivă funcțională asupra accesului la datele păstrate de registrele centrale de tranzacții, supravegherea prudențială este un element esențial. În mod similar, diverse autorități ar putea avea un mandat de supraveghere prudențială. Prin urmare, ar trebui să fie asigurat accesul tuturor autorităților enumerate la articolul 81 alineatul (3) din Regulamentul (UE) nr. 648/2012 la datele legate de tranzacții în ceea ce privește entitățile relevante.
            
         
               (12)
            
            
               Entitățile care au acces la datele registrelor centrale de tranzacții date în conformitate cu articolul 81 alineatul (3) din Regulamentul (UE) nr. 648/2012 ar trebui să se asigure că mențin și pun în aplicare politici care să garanteze că numai persoanele relevante au acces la informații, într-un scop bine definit și fundamentat juridic, și să indice clar dacă mai există și alte persoane autorizate care să aibă acces la astfel de date.
            
         
               (13)
            
            
               Accesul la date ar trebui să fie determinat pe trei niveluri de agregare. Datele legate de tranzacții ar trebui să includă detalii privind fiecare tranzacție; datele legate de poziții ar trebui să se refere la datele privind pozițiile, agregate în funcție de activul suport sau de produs, pentru fiecare contraparte; iar datele agregate noționale ar trebui să corespundă pozițiilor globale în funcție de emitent sau de produs, fără detalii privind contrapartea. Accesul la datele legate de tranzacții ar presupune și accesul la datele la nivel de poziție și la datele agregate. Accesul la datele legate de poziții ar presupune accesul la datele agregate, dar nu și accesul la datele la nivel de tranzacție. Pe de altă parte, accesul la datele noționale agregate ar trebui să reprezinte categoria cu cel mai redus nivel de detaliere și nu ar trebui să presupună accesul la datele la nivel de poziție sau de tranzacție.
            
         
               (14)
            
            
               Prezentul regulament se bazează pe proiectele de standarde tehnice de reglementare transmise Comisiei de Autoritatea europeană pentru valori mobiliare și piețe.
            
         
               (15)
            
            
               În conformitate cu articolul 10 din Regulamentul (UE) nr. 1095/2010, AEVMP a consultat autoritățile competente și membrii Sistemului European al Băncilor Centrale (SEBC) înainte de a înainta proiectele de standarde tehnice de reglementare pe care se bazează prezentul regulament. De asemenea, AEVMP a efectuat consultări publice deschise cu privire la aceste proiecte de standarde tehnice de reglementare, a analizat potențialele costuri și beneficii aferente și a solicitat avizul Grupului părților interesate din domeniul valorilor mobiliare și piețelor din cadrul AEVMP, înființat în conformitate cu articolul 37 din respectivul regulament,
            
         ADOPTĂ PREZENTUL REGULAMENT:
   Articolul 1
   Publicarea datelor agregate
   (1)   Registrele centrale de tranzacții publică datele prevăzute la articolul 81 alineatul (1) din Regulamentul (UE) nr. 648/2012, care cuprind cel puțin:
   
               (a)
            
            
               o defalcare a pozițiilor deschise agregate pentru fiecare clasă de instrumente derivate, după cum urmează:
               
                           (i)
                        
                        
                           mărfuri;
                        
                     
                           (ii)
                        
                        
                           credit;
                        
                     
                           (iii)
                        
                        
                           valută;
                        
                     
                           (iv)
                        
                        
                           acțiuni;
                        
                     
                           (v)
                        
                        
                           rata dobânzii;
                        
                     
                           (vi)
                        
                        
                           altele;
                        
                     
         
               (b)
            
            
               o defalcare a volumelor agregate ale tranzacțiilor pentru fiecare categorie de instrumente derivate, după cum urmează:
               
                           (i)
                        
                        
                           mărfuri;
                        
                     
                           (ii)
                        
                        
                           credit;
                        
                     
                           (iii)
                        
                        
                           valută;
                        
                     
                           (iv)
                        
                        
                           acțiuni;
                        
                     
                           (v)
                        
                        
                           rata dobânzii;
                        
                     
                           (vi)
                        
                        
                           altele;
                        
                     
         
               (c)
            
            
               o defalcare a valorilor agregate pe fiecare categorie de instrumente derivate, după cum urmează:
               
                           (i)
                        
                        
                           mărfuri;
                        
                     
                           (ii)
                        
                        
                           credit;
                        
                     
                           (iii)
                        
                        
                           valută;
                        
                     
                           (iv)
                        
                        
                           acțiuni;
                        
                     
                           (v)
                        
                        
                           rata dobânzii;
                        
                     
                           (vi)
                        
                        
                           altele.
                        
                     
         (2)   Datele se publică pe un site sau pe un portal online care este ușor accesibil publicului și care se actualizează cel puțin săptămânal.
   Articolul 2
   Accesul autorităților relevante la date
   (1)   Un registru central de tranzacții asigură accesul Autorității europene pentru valori mobiliare și piețe (AEVMP) la toate datele legate de tranzacții, în scopul exercitării competențelor de supraveghere ale acesteia.
   (2)   AEVMP adoptă procedurile interne corespunzătoare pentru a asigura accesul adecvat al personalului, precum și orice restricții de acces pertinente în ceea ce privește activitățile din cadrul mandatului AEVMP care nu țin de supraveghere.
   (3)   Un registru central de tranzacții asigură accesul Agenției pentru Cooperarea Autorităților de Reglementare din Domeniul Energiei (ACER) la toate datele legate de tranzacții în ceea ce privește instrumentele financiare derivate pentru care activul suport constă în energie sau cote de emisii.
   (4)   Un registru central de tranzacții asigură accesul autorității competente care supraveghează o CPC, precum și al membrului relevant al Sistemului European al Băncilor Centrale (SEBC) care supraveghează o CPC, dacă este cazul, la toate datele legate de tranzacțiile compensate sau raportate de către CPC în cauză.
   (5)   Un registru central de tranzacții asigură accesul autorității competente care supraveghează locurile de executare a contractelor raportate la toate datele legate de tranzacții pentru contractele executate în locurile respective.
   (6)   Un registru central de tranzacții asigură accesul unei autorități de supraveghere numite în conformitate cu articolul 4 din Directiva 2004/25/CE la toate datele legate de tranzacții în ceea ce privește instrumentele financiare derivate pentru care activul suport este un titlu de valoare emis de o societate care îndeplinește una dintre următoarele condiții:
   
               (a)
            
            
               este admisă la tranzacționare pe o piață reglementată aflată în jurisdicția sa;
            
         
               (b)
            
            
               își are sediul social sau, în cazul în care nu are sediu social, sediul central, în jurisdicția sa;
            
         
               (c)
            
            
               este ofertant pentru entitățile prevăzute la literele (a) sau (b), iar contraprestația pe care o oferă include și titluri de valoare.
            
         (7)   Datele care trebuie furnizate în conformitate cu alineatul (6) cuprind informații referitoare la:
   
               (a)
            
            
               titlurile de valoare suport;
            
         
               (b)
            
            
               categoria de instrumente derivate;
            
         
               (c)
            
            
               semnul poziției;
            
         
               (d)
            
            
               numărul de titluri de valoare de referință;
            
         
               (e)
            
            
               contrapărțile la contractul derivat.
            
         (8)   Un registru central de tranzacții asigură accesul autorităților relevante pentru valori mobiliare și piețe din Uniune menționate la articolul 81 alineatul (3) litera (h) din Regulamentul (UE) nr. 648/2012 la toate datele legate de tranzacții în ceea ce privește piețele, participanții, contractele și activele suport care intră în sfera de competență a respectivei autorități în conformitate cu responsabilitățile și mandatele de supraveghere în cauză.
   (9)   Un registru central de tranzacții asigură accesul Comitetului european pentru riscuri sistemice, al AEVMP și al membrilor relevanți ai SEBC la datele la nivel de tranzacție:
   
               (a)
            
            
               pentru toate contrapărțile din jurisdicțiile lor respective;
            
         
               (b)
            
            
               pentru contractele derivate în cazul cărora entitatea de referință a contractului derivat se află în jurisdicția lor sau în cazul cărora obligația de referință este reprezentată de o datorie suverană a jurisdicției respective.
            
         (10)   Un registru central de tranzacții asigură accesul unui membru relevant al SEBC la date legate de poziții pentru contractele derivate încheiate în moneda emisă de către membrul respectiv.
   (11)   Un registru central de tranzacții asigură, pentru supravegherea prudențială a contrapărților supuse obligației de raportare, accesul entităților relevante enumerate la articolul 81 alineatul (3) din Regulamentul (UE) nr. 648/2012 la toate datele legate de tranzacții ale contrapărților respective.
   Articolul 3
   Autoritățile din țări terțe
   (1)   Un registru central de tranzacții asigură accesul la date al unei autorități competente dintr-o țară terță care a încheiat un acord internațional cu Uniunea, astfel cum se prevede la articolul 75 din Regulamentul (UE) nr. 648/2012, ținând cont de mandatul și de responsabilitățile autorității din țara terță și în conformitate cu prevederile acordului internațional relevant.
   (2)   Un registru central de tranzacții asigură accesul la date al unei autorități competente dintr-o țară terță care a încheiat un acord de cooperare cu AEVMP, astfel cum se prevede la articolul 76 din Regulamentul (UE) nr. 648/2012, ținând cont de mandatul și de responsabilitățile autorității din țara terță și în conformitate cu prevederile acordului de cooperare relevant.
   Articolul 4
   Standarde operaționale pentru agregarea și compararea datelor
   (1)   Un registru central de tranzacții asigură accesul entităților enumerate la articolul 81 alineatul (3) din Regulamentul (UE) nr. 648/2012, în conformitate cu procedurile de comunicare, cu standardele privind schimbul de mesaje și datele de referință utilizate în mod obișnuit la nivel internațional.
   (2)   Contrapărțile la o tranzacție generează un identificator unic de tranzacție pentru fiecare contract derivat, pentru a le permite registrelor centrale de tranzacții să totalizeze și să compare datele provenite de la diferite registre centrale de tranzacții.
   Articolul 5
   Standarde operaționale pentru accesul la date
   (1)   Un registru central de tranzacții înregistrează informațiile privind acordarea accesului la date entităților enumerate la articolul 81 alineatul (3) din Regulamentul (UE) nr. 648/2012.
   (2)   Informațiile menționate la alineatul (1) includ:
   
               (a)
            
            
               sfera de cuprindere a datelor accesate;
            
         
               (b)
            
            
               o trimitere la dispozițiile legale care asigură accesul la astfel de date în temeiul Regulamentului (UE) nr. 648/2012 și al prezentului regulament.
            
         Articolul 6
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 decembrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  Nepublicat încă în Jurnalul Oficial.
   
      (2)  JO L 201, 27.7.2012, p. 1.
   
      (3)  JO L 331, 15.12.2010, p. 84.
   
      (4)  JO L 142, 30.4.2004, p. 12.
   
      (5)  JO L 326, 8.12.2011, p. 1.